**ПРИЛОГ**

**ШТА НАМ НОВО ДОНОСЕ ИЗМЕНЕ И ДОПУНЕ ПОСЕБНОГ КОЛЕКТИВНОГ УГОВОРА ЗА ЗАПОСЛЕНЕ У ОСНОВНИМ И СРЕДЊИМ ШКОЛАМА И ДОМОВИМА УЧЕНИКА**

Дана, 30.01.2025. године потписан је у Влади Републике Србије, Посебан колективни уговор о изменама и допунама и продужењу рока важења Посебног колективног уговора за запослене у основним и средњим школама и домовима ученика (у даљем тексту ПКУ).

Пре свега, **продужено је важење ПКУ, до 05.03.2028. године** имајући у виду да важећи ПКУ истиче дана 05.03.2025.године.

Даље, одредбом члана 5. ПКУ који уређује преузимање запослених, дефинисано је преузимање запослених који раде у више школа у смислу укрупњавања норми. **Запосленима који раде у више школа биће омогућено преузимање у смислу укрупњавања норми, односно максималног ангажовања на једном радном месту и то на основу одлуке радне погрупе на основу које ће послодавац бити дужан да изврши преузимање запосленог**. Овај вид преузимања биће могућ само ако се исцрпе преузимања запослених за чијим радом у потпуности или делимично престала потреба и запослених који су засновали радни однос са непуним радним временом. У важећем ПКУ, овај вид преузимања је био могућ само ако се сложе сви учесници у поступку, односно запослени, директори школа у којима је ангажован запослени и радна погрупа која није могла да спроведе препоруку ако директори не дају своју сагласност. **Изменама и допунама ПКУ, омогућено је радним погрупама да цене сваки конкретан случај и да ако постоје оправдани разлози донесу одлуку о преузимању која ће бити обавезујућа за директоре**.

Додати су и нови основи за плаћено одсуство у одредби члана 16. ставу 1. ПКУ и то:

* **За вантелесну оплодњу или инсеминацију** – три радна дана;
* **Смрт крвног сродника без обзира на степен крвног сродства и тазбинског сродства до другог степена сродства** – један радни дан:
* **Три узастопна дана за добровољно давање крви** (до сада су била плаћена два радна дана);

Измењена је и одредба члана 19. ПКУ којом се Влада обавезује да два пута годишње преговара о корекцији основице и то по истеку другог квартала, односно 1.јула текуће године у случају да утврђена основна зарада запослених са 7.1. НОКС-а буде нижа од нето просечне зараде по последњем објављеном податку Републичког завода за статистику, када ће бити потребно приступити усаглашавању елемената за обрачун плата.

Такође је прописано да уколико уговорне страане након истека другог квартала у поступку преговора констатују да висина зараде запослених са 7.1.нивоом НОКС-а није у висини нето просечне зараде по последњем објављеном податку РЗЗС, Влада Републике Србије је дужна да узагласи основну зараду запослених са 7.1. нивоом НОКС-а са просечном зарадом по последњем објављеном податку РЗЗС најкасније при усвајању буџета Републике Србије.

**Овом одредбом постигли смо да плата наставника почетника са 7.1. нивоом НОКС-а буде ускађена са републичким просеком најкасније при усвајању буџета Републике Србије и то у наредне три године колико ће важити ПКУ.**

Код додатака на плату у одредби члана 22. **додат је нови основ** за додатак на плату и то тачка **5) за координаторе задужене за електронску евиденцију образовно - васпитног рада.** Наведени основ за додатак на плату биће дефинисан прописима којима се дефинише финансирање установе (очекујемо да се сходно броју одељења утврди додатак за координаторе ес дневника почев од школске године 2025/2026 кроз правилнике о финасирању услуга).

Успели смо и да решимо дугогодишњи проблем запослених који болују од малигних обољења који су у складу са важећим прописима остваривали право на 100% накнаде плате само за првих 30 дана привремене спречености за рад. **Додат је нови члан 24а који ће омогућити запосленима који болују од малигних обољења да примају 100% накнаде плате за све време привремене спречености за рад, а не само за првих 30 дана како је то било у складу са важећим прописима.**

Код исплате отпремнина за одлазак у пензију у одредби члана 27. ПКУ,  **уговорено је повољније право за чланове синдиката, који припадају репрезентативном синдикату потписнику ПКУ,** **а то је да ће приликом одласка у пензију остваривати отпремнину у висини три плате, а запосленима који не припадају репрезентативним синдикатима, припада право на исплату отпремнине у складу са Законом о раду**.

У одредби члана 29. ПКУ, којом су дефинисани основи солидарне помоћи, додати су нови основи у односу на важеће, као и код запослених у предшколским установама и то:

* **Дужа или тежа болест запосленог или члана његове уже породице или теже повреде запосленог.** Дужа или тежа болест односно повреда у смислу овог члана постоји ако је запослени због спречености за рад услед болести, повреде, био одсутан са рада 30 дана непрекидно. И до сада су запослени имали овај основ за солидарну помоћ али за привремену спреченост за рад која је трајала дуже од три месеца у континуитету. Дакле запосленима ће бити омогућено да солидарну помоћ по овом основу остваре већ након 30 дана непрекидног одсуства са рада, а проширено је право и на члана уже породице. Солидарна помоћ по наведеном основу ће се признавати на основу уредне документације, у висини два неопорезива износа у складу са законом о порезу на доходак грађана;
* **Набавка лекова за запосленог и члана уже породице,** која ће се остваривати на основу уредне документације и приложеним рачунима , али највише до висине два неопорезива износа у складу са законом о порезу на доходак грађана;
* **Здравствена рехабилитација запосленог,** која ће се остваривати на основу уредне документације, у висини два неопорезива износа у складу са законом о порезу на доходак грађана;
* **Поступак вантелесне оплодње,** који ће се остваривати на основу уредне документације, у висини просечне месечне зарааде без пореза и доприноса у Републици Србији, једном у календарској години под условом да запослена испуњава прописане критеријуме и да су исцрпљене све могућности остваривања овог права код надлежног органа за здравствено осигурање;
* **Штета настале услед елементарних непогода или несрећним случајем** (пожар, поплава, бујица, земљотрес, клизишта и сл.), у породичном домаћинству у коме живи запослени, уколико штета није надокнађена из одговарајућег осигурања – у висини месечне просечне зараде без пореза и доприноса у Републици Србији према последњем објављеном податку РЗЗС.

У одредби члана 31. ПКУ која дефинише основе за јубиларну награду, **запослени који припадају репрезентативном синдикату потписнику ПКУ, ће остваривати јубиларне награде у висини као и до сада за 10, 20, 30, 35 и 40 година проведених у радном односу, док ће запослени који не припадају репрезентативним синдикатима остваривати јубиларне награде у износу од 50% у односу на важеће износе.** Уговорено је повољније право за чланове синдиката у односу на остале запослене. Повољније право за чланове синдиката код остваривања права на јубиларну награду, имају уговорено и колеге из Словеније.

У одреби члана 52. ПКУ **прописана је обавеза Послодавца да на захтев синдиката врши и друге обуставе члану синдиката, а на основу сагласности запосленог коме се обустава врши.** До сада је била пропсана само могућност, не и обавеза.

У одредби члана 56., ставу 3 ПКУ, додато је да поред председника, повереника окружног, регионалног, градског, покрајинског и републичког органа синдиката, репрезентативног на нивоу Републике, **право на увећану месечу плату у висини 12% могу да остварују и председници општинских органа синдиката**.